དབང་ཕྱུག་བརྒྱད་ལྡན་སྟོན་པ་རྡོ་རྗེ་འཆང་། །སྤྱན་རས་གཟིགས་དབང་འཕགས་མཆོག་ཐུགས་རྗེའི་གཏེར། །གྲུབ་པ་མཆོག་བརྙེས་བློ་གྲོས་རིན་ཆེན་ལ། །གསོལ་བ་འདེབས་སོ་བདག་རྒྱུད་བྱིན་གྱིས་རློབས། །ཏེ་ལོ་པ་དང་རོལ་པའི་རྡོ་རྗེའི་ཞབས། །མི་ཏྲ་ཛོ་ཀི་ཁྲོ་ཕུ་བྱམས་པ་དཔལ། །བསོད་ནམས་དབང་ཕྱུག་བསོད་ནམས་སེང་གེ་ལ། །གསོལ་བ་འདེབས་སོ་༝། །རིན་ཆེན་སེང་གེ་བུ་སྟོན་རིན་ཆེན་གྲུབ། །གཞོན་ནུ་བསོད་ནམས་རྗེ་བཙུན་ཙོང་ཁ་པ། །མཁས་གྲུབ་ཆོས་རྗེ་བ་སོ་ཆོས་རྒྱན་ལ། །གསོལ་བ་འདེབས་སོ་༝། །ཆོས་ཀྱི་རྡོ་རྗེ་རྒྱལ་བ་དབེན་ས་པ། །སངས་རྒྱས་ཡེ་ཤེས་བློ་བཟང་ཆོས་རྒྱན་ཞབས། །དགེ་འདུན་དོན་གྲུབ་བསྟན་འཛིན་འཕྲིན་ལས་ལ། །གསོལ་བ་འདེབས་སོ་༝། །བློ་བཟང་མཁས་བཙུན་འཇམ་དབྱངས་བཞད་པའི་སྡེ། །བློ་བཟང་བསྟན་པའི་ཉི་མར་གྲགས་པའི་མཚན། །ཁྱབ་བདག་མཁན་ཆེན་བློ་བཟང་དར་རྒྱས་ལ། །གསོལ་བ་འདེབས་སོ་༝། །མི་ཏྲའི་ཐུགས་བཅུད་ཨ་བྷི་ཥིཉྩའི་ཆུས། །སྐལ་ལྡན་སྨིན་མཛད་ངུར་སྨྲིག་འཛིན་པའི་གཙོ། །བཀའ་དྲིན་མཉམ་མེད་འཇིགས་མེད་དབང་པོ་ལ། །གསོལ་བ་འདེབས་སོ་བདག་རྒྱུད་བྱིན་གྱིས་རློབས། །ཐུན་མོང་ལམ་བཟང་རབ་དཀར་བདུད་རྩིའི་ཆུས། །བདག་རྒྱུད་ཞིང་སར་བརླན་པའི་ས་བོན་ལས། །བསླབ་གསུམ་ལོ་ཏོག་གཡུར་དུ་ཟ་བ་ཡིས། །མི་བཟད་སྲིད་པའི་གདུང་བ་སེལ་གྱུར་ཅིག །བླ་མ་མཆོག་ལས་བྱིན་རླབས་དབང་བཞིའི་རྒྱུན། །ལེགས་པར་ནོད་དེ་དམ་ཚིག་སྡོམ་པ་ཀུན། །མིག་འབྲས་ཇི་བཞིན་གཅེས་པར་བསྲུངས་པའི་མཐུས། །གསང་ཆེན་ལམ་གྱི་འཇུག་ངོགས་བརྟན་པར་ཤོག །རིམ་གཉིས་ལས་འོངས་མན་ངག་གསེར་འགྱུར་རྩིས། །སྐྱེ་ཤི་བར་དོའི་ལྕགས་ཁམས་ཀུན་སྦྱངས་ཏེ། །ཟུང་འཇུག་གསེར་གྱི་དངོས་པོ་ཚེ་འདི་ལ། །གྲུབ་པའི་དགའ་སྟོན་ལོངས་སུ་སྤྱོད་པར་ཤོག ། །།ཅེས་མི་ཏྲ་བརྒྱ་རྩའི་དབང་གི་བརྒྱུད་འདེབས་འདི་ནི། མཚུངས་བྲལ་དམ་པ་མ་ཎི་ཞབས་དྲུང་བློ་བཟང་བསྟན་པའི་ཉི་མས་བསྐུལ་ངོར། ༸བཙུན་པ་དཀོན་མཆོག་འཇིགས་མེད་དབང་པོས་སྦྱར་བའོ།། །།